I Skive er vælgerne ærgerlige over, at de ikke længere kan stemme på Inger Støjberg, mens hendes kredsskifte får en positiv modtagelse på Mors og i Thy.

Inger Støjberg meddelte onsdag, at hun stiller op som kandidat i Nordjyllands Storkreds for hendes eget nystiftede parti Danmarksdemokraterne. Ved det seneste valg, hvor hun var medlem af Venstre, stillede hun op for Skivekredsen i Vestjyllands Storkreds, og det ærgrer vælgerne fra hendes gamle hjemmebane, at de ikke længere kan sætte kryds ud for hendes navn. - Det er en skam, hun stiller op deroppe, for de kender hende ikke rigtigt, og så synes jeg nok, at det er lidt forkert, siger pensionist Peter Herman Johansen. - Det er provokerende af hende, at hun stiller op deroppe bare for at genere statsministeren, siger Emmy Dyrholm Jensen, der også er pensionist. - Jeg tror, det er skidt for hende, for hun får ikke så mange personlige stemmer deroppe, som hun ville have fået her i Skivekredsen, siger Jens Erik Dueholm, der er bogbinderassistent. Ved folketingsvalget i 2019 fik Inger Støjberg 28.420 personlige stemmer. Åbner for nye stemmer fra morsingboer og thyboer Men skiftet til Nordjyllands Storkreds er dog ikke så skidt, at det ikke er godt for nogen, for nu har vælgerne på Mors og i Thy fået mulighed for at stemme på hende, og det er der flere af dem, der sagtens kunne finde på. - Hende vil jeg gerne stemme på, siger pensionist Knud Søndergaard fra Karby på Mors. - Det er dejligt, at folk har mulighed for det. Helt sikkert. Og også at jeg personligt har det, siger Inger Marie Olsson, der er pensionist og bor i Klitmøller. Kan stadig støtte partiet I Skive er vælgerne nødt til at finde et andet sted at sætte deres kryds end ved Inger Støjberg, men de kan stadig bakke op om Danmarksdemokraterne ved at stemme på en af partiets fire kandidater i Vestjyllands Storkreds. Hvem kommer du til at stemme på, når du ikke kan stemme på Inger Støjberg? - Nu ved jeg jo ikke, hvem der stiller op i Skive endnu, men enten en af dem (de fire kandidater i Vestjyllands Storkreds, red.) eller partiet, siger bogbinderassistent Jens Erik Dueholm. Danmarksdemokraterne har i alt otte folketingskandidater i Nordjyllands og Vestjyllands Storkreds.